Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 261/05)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: -

1. Jäsenvaltion toimivaltainen viranomainen Nimi: Institut national des appellations d'origine

Osoite: 138, avenue des Champs Elysées - F-75008 Paris

Puhelin (33-1) 53 89 80 00

Faksi (33-1) 42 25 57 97

2. Hakijaryhmittymä 2.1 Nimi: Syndicat de promotion du poiré Domfront

2.2 Osoite: Mairie - F-61350 Passais-la-Conception

2.3 Kokoonpano: Tuottaja/jalostaja (x) muu ( )

3. Tuotelaji: Luokka 1-8. Liitteen II muut tuotteet: päärynäviini

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Domfront"

4.2 Kuvaus Domfront-päärynäviini on käymistietä päärynäviinejä varten tarkoitetuista erityisistä päärynälajikkeista valmistettu kuohuva juoma. Kyseinen juoma on kirkas, ja sen väri vaihtelee vaaleankeltaisesta kullankeltaiseen. Hienot kuplat muodostavat harmonisen kuohun.

Domfront on runsasarominen päärynäviini, jossa esille nousevat erityisesti hedelmä- ja kukkaistuoksut, jotka yhdistyvät eksoottisten hedelmien, briossi-leivonnaisen ja paahtuneeseen tuoksuun. Maun happamuutta tasapainottaa käymättömien sokereiden pehmeys.

4.3 Maantieteellinen alue Kaikki päärynöiden tuotantoon ja päärynäviinin valmistamiseen liittyvät toiminnot suoritetaan maantieteellisellä alueella, joka kattaa seuraavien kuntien alueet:

L'Ornen departementti: Avrilly, La Baroche-sous-Lucé, Beaulandais, Céaucé, La Chapelle d'Andaine, Domfront, l'Épinay-le-Comte, la Haute Chapelle, Juvigny-sous-Andaine, Lonlay l'Abbaye (osittain), Loré, Lucé, Mantilly, Passais, Perrou, Rouellé, Saint-Bômer-les-Forges (osittain), Saint-Brice, Saint-Denis-de-Villenette, Saint-Fraimbault, Saint-Gilles-des-Marais, Saint-Mars-d'Égrenne, Saint-Roch-sur-Égrenne, Saint-Simeon, Sept Forges, Torchamp.

La Mayennen departementti: Couesmes-Vaucé, Lassay-les-Châteaux (osittain), Soucé.

La Manchen departementti: Barenton, Buais, Ferrières, Heussé, Husson, Notre-Dame-du-Touchet, Le Teilleul, Saint-Cyr-du-Bailleul, Saint-Jean-du-Corail, Saint-Symphorien-des-Monts, Sainte-Marie-du-Bois, Saint-Georges-de-Rouelley, Villechien.

4.4 Alkuperätodisteet Jokainen hedelmäntuottaja ja jalostaja täyttää soveltuvuusilmoituksen, jonka INAO:n virastot rekisteröivät ja jonka avulla ne voivat tunnistaa kaikki toimijat. Kyseisen soveltuvuusilmoituksen ehtojen mukaisesti kaikki toimijat sitoutuvat noudattamaan kaikkia tuotantoehtoja. Päärynäntuottajat liittävät soveltuvuusilmoitukseensa hedelmätarhaansa koskevan tunnistamispyynnön. Tällä tavalla l'Institut national des appellations d'originen (INAO) virastot voivat tarkastaa kaikki Domfront-päärynäviinin tuottamiseen mahdollisesti käytettävät puut, ja valvoa niitä.

Jotta INAO voisi seurata valmistettuja määriä ja tilavuuksia, toimijoiden on toimitettava sille tuotantoilmoituksia (hedelmäntuottajat) ja valmistusilmoituksia (jalostajat).

Päärynäviiniin tarkoitetut päärynät voivat liikkua ainoastaan, jos niiden mukana on asiakirja, joka määrittää, että niistä käytetään Domfront-nimitystä, ja sisältää tiedot alkuperäisestä hedelmätarhasta. Pullotusilmoituksessa on mainittava sen pullotetun päärynäviinin määrä, josta käytetään Domfront-nimitystä. Domfront-päärynäviinin valmistajien on lisäksi pidettävä kellarirekisteriä, jossa mainitaan erityisesti valmistuksessa käytettyjen hedelmien määrä, käymättömän päärynämehun tilavuus ja menetelmät, joita on käytetty päärynäviinin valmistamiseen.

Päärynäviinejä, joille on myönnetty tarkistettu alkuperänimitys Domfront, ei voida laskea markkinoille ilman INAO:n myöntämää hyväksyntätodistusta. Todistus myönnetään jokaiselle tunnistetulle päärynäviinierälle pullokäymisen jälkeen suoritetun analyyttisen ja aistinvaraisen tutkimuksen perusteella. Tutkimuksen tarkoituksena on varmistaa, että päärynäviinien laatu ja luonne vastaavat alkuperänimityksen vaatimuksia.

4.5 Viljelymenetelmä/Valmistusmenetelmä Domfront-päärynäviini tuotetaan ainoastaan siten, että käyttämällä Plant de Blanc -päärynälajikkeen tuoretta mehua sekä paikallisista lajikkeista valittujen, ennen 26. joulukuuta 1999 istutettujen, täydentävien lajikkeiden tuoretta mehua.

Päärynäpuut on istutettava tuotantoalueilla sijaitseville, määrätyt vaatimukset täyttäville maa-alueille. Jokaisessa tunnistetussa hedelmätarhassa on oltava Plant de Blanc -lajikkeeseen kuuluvia päärynäpuita ainakin 10 prosenttia vuoden 2029 sadonkorjuuseen asti. Osuuden on oltava 20 prosenttia vuoden 2030 sadonkorjuusta alkaen.

Päärynäpuut kasvatetaan korkearunkoisiksi, ja tarhassa saa olla enintään 150 puuta hehtaaria kohti. Tarhaa hoidetaan ja sen annetaan täysin ruohottua. Keinokastelu on kiellettyä. Päärynät poimitaan maasta lajike lajikkeelta useita kertoja, kun ne ovat hyvin kypsyneitä. Sato kerätään ja varastoidaan käsin tai käyttäen asianmukaisia välineitä hedelmiä vahingoittamatta tai likaamatta. Sadonkorjuun jälkeen päärynöitä saa varastoida enintään 72 tunniksi ennen käyttämistä. Plant de Blanc -lajike on varastoitava erillään täydentävistä lajikkeista.

Päärynäpuiden keskimääräinen enimmäissato on 500 kiloa päärynöitä puuta kohti ja enintään 300 kiloa Plant de Blanc -lajikkeen osalta. On kiellettyä käyttää menetelmiä, jotka muuttavat päärynöiden, päärynämehun tai päärynäviinien luonnollista sokeripitoisuutta. Pastörointi ja veden tai väriaineiden lisääminen on kiellettyä kaikissa valmistusvaiheissa.

Päärynät raastetaan. Näin saadun hedelmälihan annetaan käydä ennen puristamista. Puristaminen suoritetaan hedelmälihaa vaivaamatta siten, että saadaan mehua enintään 700 litraa tonnia kohti. Päärynämehun luontaisen sokeripitoisuuden on oltava vähintään 100 grammaa litraa kohti. Mehujen uuteaineiden on oltava määrätyn tavaraluettelon vaatimusten mukaisia. Päärynämehun annetaan käydä vähintään kuusi viikkoa puristuksen ja pullotuksen välisenä aikana.

Jokainen käynyt päärynäviini- tai päärynämehuerä, joka on valmis pullotettavaksi pullokäymistä varten, muodostaa yhden cuvéen. Vähintään 40 prosenttia jokaisen cuvéen määrästä on oltava peräisin Plant de Blanc -lajikkeesta ja enintään 25 prosenttia on oltava peräisin kustakin täydentävästä lajikkeesta.

Päärynäviinien pullokäyminen suoritetaan antamalla osan jäännössokereista käydä pullossa. Hiilihapotus on kiellettyä. Pullokäyminen kestää vähintään kuusi viikkoa. Pullotuskausi päättyy sadonkorjuuta seuraavan vuoden syyskuun 30 päivänä.

Pullokäymisen jälkeen saaduissa päärynäviineissä on seuraavat analyyttiset ominaisuudet:

- kokonaisalkoholipitoisuus tilavuusprosentteina on yli 5,5 prosenttia

- todellinen alkoholipitoisuus tilavuusprosentteina on yli 3 prosenttia

- hiilidioksidipitoisuus on yli 4 grammaa litrassa.

4.6 Yhteys maantieteelliseen alkuperään Bas Domfrontais'n alueen päärynäpuita, joita viljeltiin tarhoissa lomittain, kasvatettiin 1800-luvun lopulle asti erityisesti omaan kulutukseen tarkoitetun juoman tuottamiseksi. Vaikka 1900-luvulla kehitettiin menetelmiä väkiviinaan tarkoitettujen päärynäviinojen tislaamiseksi, kasvattajat säilyttivät ja kehittivät kulutukseen tarkoitetun päärynäviinin valmistusmenetelmiä, toisin kuin muilla Länsi-Ranskan alueilla, joilla päivittäisenä juomana käytetään siideriä. Tämän perinteen ansiosta päärynäviinistä tuli kuuluisa tällä alueella, ja se nimettiin Bas Domfrontais'n historiallisen pääkaupungin mukaan Domfrontiksi. Domfrontais on ainoa alue Ranskassa, jossa päärynäviinin tuottamiseen tarkoitettuja päärynäpuita istutetaan tarhoihin ja kasvatetaan merkittävässä määrin.

Domfront-päärynäviini syntyy monien tekijöiden tuloksena. Tuotantoalueen maaperän ominaisuudet ja ilmastolliset ominaisuudet ovat muokanneet valintoja, ja niiden ansiosta voidaan säännöllisesti kasvattaa päärynäviiniin tarkoitettuja päärynöitä, joista valmistetaan tasapainoista päärynämehua ja joiden geneettinen materiaali on ainutlaatuinen alueella. Lisäksi on kehitetty viljelymenetelmiä ja teknologisia menetelmiä, jotta käytettyjen hedelmien ominaisuudet voitaisiin hyödyntää mahdollisimman tehokkaasti.

Bas Domfrontais Normandian, Bretagnen ja Mainen välissä sijaitsee Normandian lehtoalueella, jolla vallitsee meri-ilmasto ja jonka geologinen ympäristö on Massif Armoricain -vuoristo. Aluetta suojaa pohjoisessa kohoava jyrkkä hiekkakiviluiska, ja se on altis eteläisille ilmavirtauksille, joten sen sijainti on ihanteellinen päärynäpuiden istuttamiseen. Doleriittiliuskeiden ja -malmijuonien päällä oleville eolisille hiesukerrostumille kehittynyt syvä maaperä, jossa on merkittäviä vesivarantoja ja jossa sademääriä mitataan säännöllisesti pitkin vuotta, sopii hyvin kuivuutta vaikeasti sietävälle päärynäviiniin tarkoitetulle päärynäpuulle. Samalla kyseisen alueen lauhempi ilmasto vähentää aikaisin kypsyvän Plant de Blanc -lajikkeen paleltumisriskiä.

Domfront-päärynäviinin erityisluonne johtuu erityisesti Plant de Blanc -lajikkeen aistinvaraisista ja teknologisista ominaisuuksista. Lajike kasvaa kaikkialla Bas Domfrontais'ssa, joka on sen ekologinen lokero, muttei missään muualla. Tuottajat alueella ovat valinneet Plant de Blanc -lajikkeen ja muut siihen liittyvät lajikkeet, koska ne soveltuvat fyysisen ympäristönsä vaatimuksille.

Nimityksen tärkeimmästä lajikkeesta, eli Plant de Blanc'sta, saadulla mehulla on omalaatuinen maku, jossa yhdistyvät tasapainoisesti happamuus, runsas sokeripitoisuus ja mehun sisältämät fenoliset yhdisteet. Mehu on kirkasta, ja tämä mahdollistaa hitaan ja tasaisen käymisen, joka on välttämätöntä seuraavien valmiin päärynäviinin aistinvaraisten ominaisuuksien saavuttamiseksi: tasapainoisuus, hienovaraisuus ja tyypillinen sitruksen, persikoiden ja leivonnaisten tuoksu.

Näiden ominaisuuksien säilyttämiseksi viljelijät ovat kehittäneet erityistä taitotietoa palstojen valitsemisessa ottamalla huomioon maaston ja päärynälajikkeet, päärynätarhojen viljelytekniikan, sadonkorjuun ja tuotteen valmistuksen.

4.7 Valvontaelin: Nimi: INAO

Osoite: 138, avenue des Champs-Elysées - F-75008 Paris

Nimi: DGCCRF

Osoite: 59, boulevard V. Auriol - F-75703 Paris Cedex 13

4.8 Merkintä Etiketissä:

- nimi "Päärynäviini" ("Poiré") voi olla nimityksen edessä

- maininta (tarkistettu alkuperänimitys) "appellation d'origine contrôlée" on merkittävä välittömästi tarkistetun alkuperänimityksen alle ilman muuta mainintaa näiden välissä

- maininta tarkistetun alkuperänimityksen nimestä ja ilmaus (tarkistettu alkuperänimitys) "appellation d'origine contrôlée" tai (nimitys) "appellation" ja (tarkistettu) "contrôlée" merkitään selvin, helposti luettavin, pois lähtemättömin ja riittävän suurin kirjaimin, jotta ne erottuvat selvästi muista kirjoitetuista tai piirretyistä merkinnöistä

- maininta (tarkistettu alkuperänimitys) "appellation d'origine contrôlée" merkitään kirjaimin, jotka ovat kooltaan vähintään neljäsosa niiden kirjainten koosta, joita on käytetty tarkistetun alkuperänimityksen merkitsemiseen.

4.9 Kansalliset vaatimukset Tarkistettua alkuperänimitystä "Domfrontia" koskeva asetus.

EY N:o: FR/00276/30.01.03.

Täydellisen asiakirjan vastaanottopäivä: 24. heinäkuuta 2003.